70 करोड़ के पार पहुंचा कोरोना वैक्सीनेशन का आंकड़ा, सिर्फ 13 दिन में 10 करोड़ टीके लगे
देश में पहले 10 करोड़ लोगों तक वैक्सीन पहुंचाने में 85 दिन लग गए थे और उसके बाद 10 से 20 करोड़ तक पहुंचने में 45 दिन, फिर 20 से 30 करोड़ तक पहुंचने में 29 दिन, 30-40 करोड़ तक 24 दिन, 40 से 50 करोड़ तक पहुंचने में 20 दिन और 50 से 60 करोड़ तक पहुंचने में 19 दिन लगे थे।
नई दिल्ली. कोरोना के खिलाफ लड़ाई में वैक्सीन के टीकाकरण का अभियान देश में उस गति से आगे बढ़ रहा है जिस गति से दुनिया का कोई भी देश अपने नागरिकों को वैक्सीन नहीं दे पाया है। भारत ने सिर्फ 13 दिन के अंदर 10 करोड़ लोगों को वैक्सीन लगाई है और अब देशभर में 70 करोड़ लोगों को कम से कम वैक्सीन की एक डोज तो जरूर मिल गई है, इसमें लगभग एक चौथाई लोग ऐसे भी हैं जिनको दोनों डोज लग चुकी है। 25 अगस्त को देश में वैक्सीन के टीकाकरण का आंकड़ा 60 करोड़ लोगों तक पहुंचा था और 13 दिन बाद आज यह 70 करोड़ के पार हो गया है। देश में पहले 10 करोड़ लोगों तक वैक्सीन पहुंचाने में 85 दिन लग गए थे और उसके बाद 10 से 20 करोड़ तक पहुंचने में 45 दिन, फिर 20 से 30 करोड़ तक पहुंचने में 29 दिन, 30-40 करोड़ तक 24 दिन, 40 से 50 करोड़ तक पहुंचने में 20 दिन और 50 से 60 करोड़ तक पहुंचने में 19 दिन लगे थे। लेकिन उसके बाद देशभर में वैक्सीन के टीकाकरण ने गति पकड़ी और सिर्फ 13 दिन के भीतर ही 60 से 70 करोड़ लोगों तक वैक्सीन पहुंच गई है। देश में अब एक दिन में एक करोड़ लोगों को वैक्सीन का टीका लगाना आम बाद हो गई है, सोमवार को भी देशभर में 1 करोड़ से ज्यादा लोगों को वैक्सीन का टीका लगाया गया है। 27 अगस्त को पहली बार एक दिन में एक करोड़ से ज्यादा लोगों को वैक्सीन का टीका लगा था, उसके बाद 31 अगस्त को 1.41 करोड़ से ज्यादा लोगों को वैक्सीन दी गई और सोमवार को 1.13 करोड़ लोगों को टीका लगा है। ऐसी संभावना है कि आने वाले दिनों में वैक्सीन की सप्लाई बढ़ने से टीकाकरण अभियान और तेज गति से आगे बढ़ सकता है।